મારી જેમ દરેક વ્યક્તિને દેહ-પ્રતિમા મળી છે –જેને આપણે શરીર કહીએ છીએ. પણ જીવવા દરમ્યાન દરેક વ્યક્તિ પોતાની એક આગવી પ્રતિમા રચે છે –જેને આપણે એની ઇમેજ કહીએ છીએ. સમ્પ્રાપ્ત અવસ્થામાં હોવું –ટુ બી– એક વસ્તુ છે અને આ દુનિયામાં કશુંક બનવું –ટુ બીકમ– બીજી વસ્તુ છે. ‘હોવું’ અને ‘બનવું’. હું હતો તેમાંથી પ્રોફેસર બન્યો, રાઇટર બન્યો. સૌ મને મારી એ પબ્લિક ઇમેજથી ઓળખે છે. મોટે ભાગે હું પણ મને એમ જ ઓળખું છું. યાદ કરું તો જ યાદ આવે છે કે હું ‘સુમન શાહ’ નથી, ખાલી એક વ્યક્તિ છું. આજે એ વ્યક્તિની વાતો કરવી છે. પબ્લિક ઇમેજની નીચે સૂતેલી પ્રાઇવેટ કે પર્સનલ ઇમેજને બોલવા દેવી છે.